**Zápisnica**

**zo zasadnutia Obecného zastupiteľstva**

**konaného dňa 12. júla 2012**

Zasadnutie otvorila a prítomných privítala p. starostka.

Navrhla program rokovania:

1./ Voľba návrhovej komisie, určenie zapisovateľky a overovateľov zápisnice

2./ Výber prevádzkovateľa káblovej televízie

3./ Rôzne

4./ Diskusia

5./ Návrh UZNESENÍ OZ zo dňa 12.07.2012

6./ Záver

Poslanci OZ navrhnutý program jednohlasne schválili.

1./ P. starostka určila:

\* overovateľov zápisnice: Ing. Dušan Haluška, p. Jozef Bartoš

\* zapisovateľku: p. Janu Kočtúchovú

Poslanci OZ na základe návrhu p. starostky zvolili návrhovú komisiu v zložení:

p. Ľuboš Čajnák, p. Lýdia Rúfusová, Mgr. Alica Fajmonová

2./ P. starostka privítala Ing. Boldovú zo spoločnosti Tes Media s.r.o. Žilina.
Na minulom OZ boli poslanci informovaní, že nakoľko obec nemôže získať povolenie na retransmisiu, je nutné nájsť nového prevádzkovateľa káblovej televízie, pokiaľ jej fungovanie v obci chceme zachovať. Na základe uvedeného boli oslovené firmy, ktoré prevádzkujú káblové systémy, za účelom vypracovania cenovej ponuky. Doručené nám boli dve cenové ponuky – jedna z firmy Martico, s.r.o., Martin a druhá od spoločnosti Tes media, s.r.o., z ktorých výhodnejšia bola ponuka od firmy Tes media, s.r.o.. Na základe toho bola na zasadnutie pozvaná zástupkyňa spoločnosti, p. Ing. Boldová.

Ing. Boldová bližšie predstavila cenovú ponuku, ktorú poslanci dostali vopred na preštudovanie. Cenová ponuka bola vypracovaná tak, aby poplatok pre občanov, ktorí využívajú služby obecnej káblovky, zostal rovnaký ako doteraz, t.j. vo výške 5,- EUR na mesiac, pri rovnakej skladbe vysielaných programov.

Spolupráca medzi obcou a prevádzkovateľom bude v zmysle nájomnej zmluvy podpísanej s Obcou Liptovská Porúbka, ktorá prenajme káblový systém novému prevádzkovateľovi. Z toho dôvodu, že obec zostane ďalej ako prenajímateľ káblovky a nie ako prevádzkovateľ, bude firma Tes media, s.r.o., ako nový poskytovateľ káblovej televízie uzatvárať nájomné zmluvy aj s občanmi, ktorí využívajú káblovú televíziu, pretože pôvodné nájomné zmluvy boli uzatvorené s poskytovateľom – obcou.

Ing. Haluška – ako to bude so servisom?

Ing. Boldová – v paušálnom poplatku bude zahrnutý servis v rozsahu drobnej údržby (výmena konektorov....). Väčšie poruchy, ako je napr. zosilovač, si bude hradiť obec. V prípade akýchkoľvek porúch máme zriadenú linku Hotline, kde budú k dispozícii pracovníci na nahlásenie porúch v čase od 8.00 hod do 20.00 hod a cez víkend od 9.00 hod do 20.00 hodiny.

Čo sa týka rekonštrukcie, firma zainvestuje do nej s tým, že faktúra sa bude splácať postupne z nájmu.

p. starostka – poruchy na káblovke sú bežné, servisuje sa veľmi často, aj naposledy po búrke odišiel vysielač. Rekonštrukcia rozvodov by pomohla

Ing. Boldová - rekonštrukcia by sa dala robiť aj na etapy

Ing. Haluška – dajú sa pridať aj ďalšie programy do vysielania?

Ing. Boldová – ak to Vaša hlavná stanica kapacitne unesie, tak sa dá

p. Čajnák – ako to bude so servisom, keď prevádzkovateľ nie je z blízkeho okolia?

Ing. Boldová – riešilo by sa to zmluvne s p. Poliačikom

Ing. Haluška – vieme odhadnúť, koľko by stála rekonštrukcia?

Ing. Boldová – podľa predbežných výpočtov odhadujeme kompletnú rekonštrukciu celej káblovky do 20.000,- €

p. starostka – keďže potrebujeme v prvom rade vybrať prevádzkovateľa, navrhla by som hlasovať, kto je za firmu Tes media, s.r.o.?

Poslanci OZ schválili prevádzkovateľa káblovej televízie, firmu Tes media, s.r.o., Žilina, jednomyseľne.

5./ Predsedkyňa návrhovej komisie, p. Lýdia Rúfusová, prečítala Návrh uznesení č. 52 - 53/2012, ktoré poslanci jednomyseľne schválili.

Za uznesenie hlasovali: p. Ľuboš Čajnák, p. Lýdia Rúfusová, Ing. Dušan Haluška,
p. Jozef Bartoš, Mgr. Alica Fajmonová

Proti uzneseniu hlasovali: 0

Zdržali sa hlasovania: 0

Neprítomný/í: PaedDr. Janka Šúleková, p. Vlastimil Podsedník, Ing. Milan Vlček p. Ladislav Hutka,

Zasadnutie ukončila a poďakovala prítomným za účasť p. starostka.